Ouers gewaarsku teen ‘fidget spinners’Fidget spinner (Foto: Pixabay) ŉ Waghondgroep van Boston in die VSA het ouers en kinders vandeesweek gewaarsku teen die potensiële gevare van die hoogs gewilde sogenaamde “fidget spinner” wat bemark word as stresverligter. Die groep – World Against Toys Causing Harm (WATCH) – het gesê die speletjie hou potensieel talle gevare soos onder meer verstikking vir kinders in, en is daarom op die groep se lys van onveilige speelgoed geplaas. Dié waarskuwing volg ná owerhede in Duitsland verlede week gesê het hulle beplan om tonne van die klein speelgoed wat deur doeane-agentskappe in beslag geneem is, te vernietig. Die owerhede het gesê hulle het die speelgoed, wat uit China aangekom het, getoets en bevind dat dele daarvan kan afbreek en dus moontlike verstikkingsgevare vir klein kinders inhou. Volgens CBS ondersoek die Amerikaanse verbruikersproduk-veiligheidskommissie ook verskeie voorvalle waar kinders chirurgie nodig gehad het nadat klein dele van die speelding losgekom, en hulle laat verstik het. Ander gevalle waar ŉ staalgedeelte van die apparaat losgekom en kinders in die oë of gesig getref het, is ook aangemeld. James Swartz, die direkteur van WATCH, sê die grootste probleem met dié speelding is dat hy sonder ŉ ouderdomsbeperking verkoop word. Fidget spinner (Foto: Pixabay) “Die ‘speelgoed’ word verder in die speelgoedrakke verkoop, maar moet eintlik nie as ŉ speelding bemark word nie. Dié ‘fidget spinners’ is aanvanklik ontwerp om kinders te help met konsentrasie en om minder woelig te wees, maar dit het só gewild geraak dat elke tweede kind nou een het. Daar is geen waarskuwing oor die gevare óf ŉ ouderdomsbeperking nie, en dit moet verander,” sê Swartz. In ŉ steekproef wat deur die waghondgroep gedoen is, is bevind dat sowat een derde van die 200 grootste skole in Amerika reeds dié speelding verban het. “Dit help nie met kinders se konsentrasie nie, inteendeel, ons het bevind dat hulle met die speelding nog minder aandag gee,” sê John McDonald, adjunkhoof van Laerskool Delano in Minnesota. Die Toy Association, ŉ handelsvereniging vir speelgoedvervaardigers, het gesê die waarskuwing oor die “fidget spinners” is “verwarrend en misleidend”. Die organisasie het ouers en versorgers gewaarsku om eerder by erkende kleinhandelaars, wat voldoen aan federale veiligheidswette, speelgoed te koop. Bron: CBS